**Valdes atalgojuma politika**

Pašvaldības SIA “Ventspils nekustamie īpašumi” (turpmāk – Kapitālsabiedrība) valdes sastāvā ir viens valdes loceklis – valdes priekšsēdētājs. Ar Kapitālsabiedrības valdes priekšsēdētāju slēdz pilnvarojuma līgumu par valdes pienākumu izpildi.

Valdes atalgojumu nosaka Latvijas Republikas tiesību akti – Publiskas personas kapitāla daļu un kapitālsabiedrību pārvaldības likums un 04.02.2020. Ministru kabineta noteikumi Nr. 63 “Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru”.

Valdes mēneša atlīdzības apmērs ir piesaistīts Latvijas Republikas Centrālās statistikas pārvaldes oficiālajā statistikas paziņojumā publicētajam valstī strādājošo iepriekšējā gada mēneša vidējās darba samaksas apmēram, tam piemērojot koeficientu, kas noteikts atbilstoši kapitālsabiedrību iedalījumam (liela, vidēja vai maza). Pašvaldības SIA “Ventspils nekustamie īpašumi” klasificējama kā vidēja kapitālsabiedrība pēc kapitālsabiedrību raksturojošiem kritērijiem (darbinieku skaits un finanšu rādītāji), kur valdes mēneša atlīdzības noteikšanai maksimālais mēneša atlīdzībai piemērojamais koeficients ir 8.

Nosakot mēneša atlīdzības apmēru, tiek ņemti vērā normatīvajos aktos noteiktie kritēriji, kā arī Kapitālsabiedrības pārskata gadam definētie mērķi un sasniedzamie rezultāti, pienākumu apjoms, sarežģītība, pārvaldāmie riski, Kapitālsabiedrības rīcībā esošie atlīdzības izmaksai pieejamie finanšu līdzekļi.

Valdes mēneša atlīdzību nosaka uz visu valdes pilnvaru termiņu ar tiesībām to pārskatīt reizi gadā.

Valdes atlīdzība tiek noteikta, pamatojoties uz Dalībnieku sapulcē apstiprināto Kapitālsabiedrības valdes atlīdzības un gada prēmijas noteikšanas un izmaksāšanas kārtību:

1. Mēneša pastāvīgā atlīdzība:

* 1. Pastāvīgā mēneša atlīdzības daļa EUR 2 618 apmērā, ko izmaksā katru mēnesi kapitālsabiedrības noteiktajos termiņos.
  2. Uz individuāliem rezultātiem balstītā atlīdzības daļa, ko izmaksā saskaņā ar kapitāla daļu turētāja rīkojumu pēc tam, kad kapitāla daļu turētājs izskatījis un akceptējis kapitālsabiedrības ceturkšņa pārskatu, aprēķina sekojoši:
     1. pastāvīgais koeficients procentos no ceturkšņa neto apgrozījuma
     2. pastāvīgais koeficients procentos no ekspluatācijā nodoto objektu būvdarbu un remonta darbu apjoma.
     3. cita uz individuāliem vērtējuma kritērijiem balstīta atlīdzības daļa, piemērojot ārējos normatīvajos aktos vai Ventspils valstspilsētas pašvaldības *Noteikumos par vienotu atlīdzības sistēmu Ventspils valstspilsētas pašvaldības budžeta iestādēs* noteiktos nosacījumus;
     4. 1.2.1. punktā aprēķināto atlīdzības daļu samazina proporcionāli pircēju un pasūtītāju parādu un pircēju un pasūtītāju parādu, kam izveidots uzkrājums, kopsummas pieaugumam attiecībā pret iepriekšējo pārskata periodu (ceturksni).
     5. uz individuāliem rezultātiem balstītā atlīdzības daļa var tikt samazināta, ja netiek nodrošināta ārējos normatīvajos aktos, kapitālsabiedrības statūtos vai pilnvarojuma līgumā noteikto valdes pienākumu izpilde, kapitālsabiedrības kapitāla daļu turētāja lēmumi/rīkojumi, kā arī gadījumā, ja valdes loceklis ir atradies ilgstošā (vairāk kā 1 mēnesi) prombūtnē.

2. Prēmija par kapitālsabiedrības gada rezultātu izpildi:

2.1. Prēmiju var izmaksāt reizi gadā pēc kapitālsabiedrības gada pārskata apstiprināšanas dalībnieku sapulcē ar kapitāla daļu turētāja rīkojumu.

2.2. Prēmijas apmērs tiek noteikts saskaņā ar izvirzīto Galveno uzdevumu karti (*Balanced scorecard*), kas tiek apstiprināta kopā ar kapitālsabiedrības ikgadējo budžetu.

2.3. Prēmija tiek aprēķināta pēc formulas, kas noteikta Dalībnieku sapulcē apstiprinātajā Kapitālsabiedrības valdes atlīdzības un gada prēmijas noteikšanas un izmaksāšanas kārtībā

* 1. Prēmiju aprēķina proporcionāli nostrādātajam laikam (kalendārajiem mēnešiem) pārskata gadā.

3. Nosakot un pārskatot 1.punktā minēto atlīdzību, kā arī nosakot 2.punktā minēto prēmiju, jāievēro Publiskas personas kapitāla daļu un kapitālsabiedrību pārvaldības likumā un Ministru kabineta 2020.gada 4.februāra noteikumos Nr.63 „Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru” nosacījumi.

Papildus 1. un 2. punktā minētajam atalgojumam, Kapitālsabiedrības valdes priekšsēdētājam tiek paredzēta veselības apdrošināšana, ievērojot *Noteikumos par vienotu atlīdzības sistēmu Ventspils valstspilsētas pašvaldības budžeta iestādēs* noteiktos nosacījumus.